PMIndiaData/PMIndiaSum huggingface dataset:
रशियाचे उपंतप्रधान दिमित्रा रोगोझिन यांनी घेतली पंतप्रधानांची भेट

रशियाचे उपपंतप्रधान दिमित्रा रोगोझिन यांनी आज पंतप्रधान नरेंद्र मोदी यांची भेट घेतली. भारत आणि रशिया यांच्यादरम्यान सुरू असलेल्या प्रकल्पांच्या प्रगतीची माहिती त्यांनी पंतप्रधान मोदी यांना दिली. तसेच रशियाचे अध्यक्ष पुतीन यांच्या वतीनेही यावेळी शुभेच्छा व्यक्त केल्या. भारत आणि रशिया यांच्यातील मैत्रीचे संबंध अडचणीच्या काळात अधिक मजबूत बनल्याचे मत व्यक्त करून उभय देशांमध्ये यापुढेही सर्व आघाड्यांवर सुदृढ संबंध प्रस्थापित करण्यावर भर असेल, असे पंतप्रधान मोदी यांनी यावेळी सांगितले. जूनमध्ये रशियाच्या दौऱ्यावर असताना अध्यक्ष पुतीन यांच्याशी केलेली बातचीत, चर्चा यांना पंतप्रधानांनी यावेळी उजाळा दिला. तसेच अगदी अलिकडेच या महिन्यात कुडनकुलम अणुऊर्जा प्रकल्प, युनिट-1 चे लोकार्पण. पुतीन यांनी व्हिडिओ लिंकच्या माध्यमातून केले. या कार्यक्रमाची आठवण पंतप्रधान मोदी यांनी केली. पुतीन यांनी लवकरच भारत दौरा करावा, भारत त्यांच्या येण्याची उत्सुकतेने वाट पहात असल्याची भावनाही पंतप्रधान मोदी यांनी व्यक्त केली.
पंतप्रधानांनी सिंगापूरमधल्या तंत्रज्ञान शिक्षण संस्थेला आणि आयएनए स्मृती स्तंभाला भेट दिली

पंतप्रधान नरेंद्र मोदी यांनी आज सिंगापूरमधल्या तंत्रज्ञान शिक्षण संस्थेला भेट दिली. सिंगापूरचे पंतप्रधान ली हसीन लूंग यांनी मोदी यांचे स्वागत केले. विद्यार्थ्यांनीही उभय नेत्यांचे जल्लोषात स्वागत केले. दोन्ही नेत्यांनी सागरी प्रशिक्षण केंद्र, अंतराळ हब, अचूक अभियांत्रिकी विभागाला भेट दिली. या दोन्ही नेत्यांनी विद्यार्थ्यांच्या मार्गदर्शनाखाली, पुस्तके उभी ठेवण्यासाठी वापरले जाणारे ठोकळे तयार करण्याकरता धातुचा एक-एक तुकडा सीएनसी मशीलमध्ये घातला. या ठोकळ्यांवर भारत आणि सिंगापूरची महत्त्वपूर्ण चिन्ह आहेत. दोन्ही नेत्यांनी या ठोकळ्यांवर स्वाक्षऱ्या केल्या. पंतप्रधान नरेंद्र मोदी यांनी आज सिंगापूर इथल्या इंडियन नॅशनल आर्मी अर्थात आयएनएच्या स्मृती स्तंभाला अभिवादन केले. नेताजी सुभाषचंद्र बोस यांनी जुलै 1945 मध्ये आयएनएमधील अनाम योध्दयाच्या स्मृतीसाठी उभारण्यात येणाऱ्या स्मारकाचे भूमीपूजन केले होते. या मूळ स्मारकाच्या जागीच हा स्मृतीस्तंभ आहे. यावेळी तिथे उपस्थित असलेली जनता आणि मुले यांच्याशी पंतप्रधानांनी संवाद साधला.
दिल्ली राष्ट्रीय राजधानी क्षेत्र (अनधिकृत वसाहतीत राहणाऱ्या नागरीकांच्या मालमत्ता हक्कांना मान्यता) विधेयक 2019 संसदेत सादर करण्याच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दिल्ली राष्ट्रीय राजधानी क्षेत्र (अनधिकृत वसाहतीत राहणाऱ्या नागरीकांच्या मालमत्ता हक्कांना मान्यता) विधेयक 2019 संसदेच्या चालू हिवाळी अधिवेशनात मांडण्याच्या प्रस्तावाला मंजुरी दिली. या विधेयकामुळे दिल्लीच्या अनधिकृत वसाहतीत राहणाऱ्या लोकांना आपल्या मालमत्तेची नोंदणी करण्यात मदत मिळेल. तसेच मालमत्तेची नोंदणी आणि स्टॅम्प ड्युटीमध्ये सवलत मिळेल. दिल्लीच्या सार्वजनिक किंवा खाजगी जागेवर अनधिकृत वसाहतीमध्ये सुमारे 40 लाख लोक राहत आहेत. या वसाहतींची नोंदणी झालेली नाही, त्यामुळे तिथे राहणाऱ्या लोकांकडे या मालमत्तेचे हक्क नाहीत. त्यामुळे बँका आणि वित्त संस्थांकडून त्यांना कर्ज मिळत नाही. या वसाहतींमध्ये राहणाऱ्या लोकांची सामाजिक, आर्थिक स्थिती लक्षात घेऊन त्यांना मालकी हक्क मिळणे गरजेचे आहे.
उत्तर प्रदेशच्या कन्नोज येथे झालेल्या रस्ता अपघातातील मृतां प्रति पंतप्रधानांनी केला शोक व्यक्त

पंतप्रधान नरेंद्र मोदी यांनी उत्तरप्रदेश मधील कन्नोज येथील रस्ता अपघात झालेल्या जीवितहानी बद्दल शोक व्यक्त केला आहे. ते म्हणतात,”उत्तर प्रदेशच्या कन्नोज येथे भीषण रस्ता अपघातात मरण पावलेल्या व्यक्तीं प्रति मला संवेदना असून मी मृतांच्या कुटुंबियांबद्दल सहानुभूती व्यक्त करतो तसेच या अपघातात जखमी झालेल्या रुग्णांना लवकर आराम पडो अशी ईश्वरचरणी प्रार्थना करतो”.
उद्यापासून सुरु होणाऱ्या हिवाळी अधिवेशनाच्या पार्श्वभूमीवर सर्वपक्षीय नेत्यांच्या बैठकीला पंतप्रधान उपस्थित

नवी दिल्लीत आज झालेल्या सर्वपक्षीय नेत्यांच्या बैठकीला पंतप्रधान उपस्थित होते. यावेळी सर्व प्रमुख राजकीय पक्षांचे नेते उपस्थित होते आणि संसदेच्या आगामी अधिवेशनाबाबत त्यांनी आपले विचार मांडले. पंतप्रधान आपल्या भाषणात म्हणाले, राज्यसभेचे हे 250 वे अधिवेशन असल्यामुळे हे संसदेचे अधिवेशन खास आहे. यानिमित्त विशेष कार्यक्रम आणि उपक्रम आखण्यात आल्याबद्दल त्यांनी आनंद व्यक्त केला. भारतासारख्या वैविध्यपूर्ण देशासाठी प्रशासकीय संस्थांची सर्वसमावेशक चौकट उपलब्ध करून देताना भारतीय संसदेच्या तसेच भारतीय संविधानाचे अनोखे सामर्थ्य अधोरेखित करण्याची संधी वरच्या सदनाच्या 250 व्या अधिवेशनाने दिली आहे यावर पंतप्रधानांनी भर दिला. देश राष्ट्रपिता महात्मा गांधी यांची 150 वी जयंती साजरी करत असताना हे अधिवेशन होत असल्यामुळे ते खास आणि वैशिष्ट्यपूर्ण आहे. विविध राजकीय पक्षांच्या प्रतिनिधींनी उपस्थित केलेल्या विशिष्ट मुद्द्यांना उत्तर देताना पंतप्रधान म्हणाले की, पर्यावरण आणि प्रदूषण, अर्थव्यवस्था, कृषी क्षेत्र आणि शेतकरी, महिला, तरूण आणि समाजातील वंचित घटकांच्या हक्कांसाठी प्रलंबित कायदे आणि धोरणात्मक उपाययोजना आखण्यासाठी सरकार सर्व पक्षांबरोबर एकत्रितपणे विधायक कार्य करेल. संसदेचे मागील अधिवेशन सुरळीतपणे पार पडल्याबद्दल पंतप्रधानांनी दोन्ही सभागृहातील पीठासीन अधिकाऱ्यांची प्रशंसा केली. यामुळे सरकारच्या संसदेतील कामकाजाविषयी लोकांमध्ये सकारात्मक प्रभाव निर्माण होण्यास मदत झाली आहे ते त्यांनी नमूद केले. यासंदर्भात पंतप्रधानांनी विविध मुद्द्यांशी संबंधित चर्चेवर संसदेत प्रथमच निवडून आलेल्या सदस्यांच्या उत्साही सहभागाचा विशेष उल्लेख केला. सरकार आणि विरोधी बाकांवरील सदस्यांदरम्यान विधायक संबंध हे अधिवेशन यशस्वी आणि फलदायी बनवतील अशी आशा त्यांनी व्यक्त केली.
नंदकुमारसिंग चौहान यांच्या निधनाबद्दल पंतप्रधानांकडून शोक व्यक्त

नवी दिल्ली, 2 मार्च 2021 पंतप्रधान नरेंद्र मोदी यांनी नंदकुमारसिंग चौहान यांच्या निधनाबद्दल शोक व्यक्त केला आहे. एका ट्विटमध्ये पंतप्रधान म्हणाले, “खंडवा येथील लोकसभेचे खासदार नंदकुमारसिंग चौहान जी यांच्या निधनामुळे दु:खी झालो आहे. संसदीय कार्यवाही, संघटनात्मक कौशल्य आणि मध्य प्रदेशात भाजपाला बळकट करण्यासाठी केलेल्या प्रयत्नांमुळे ते स्मरणात राहतील. त्यांच्या कुटुंबीयांप्रती संवेदना. ओम शांती.”
चतुरस्र अभिनेते इरफान खान यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी चतुरस्र अभिनेते इरफान खान यांच्या निधनाबद्दल शोक व्यक्त केला आहे. “इरफान खान यांच्या निधनामुळे चित्रपटसृष्टीची आणि नाट्यसृष्टीची हानी झाली आहे. वेगवेगळ्या माध्यमांमधील त्यांच्या चतुरस्र अभिनयामुळे ते कायम स्मरणात राहतील. त्यांच्या कुटुंबाच्या, मित्रांच्या आणि चाहत्यांच्या दुःखात मी सहभागी आहे. त्यांच्या आत्म्याला शांती लाभो.” असे पंतप्रधानांनी म्हटले आहे.
यंदाच्या ‘परीक्षा पे चर्चा’साठी  सूचना पाठवण्याचे पंतप्रधानांचे आवाहन

यंदाच्या 'परीक्षा पे चर्चा' संवादात्मक कार्यक्रमासाठी सगळ्यांनी विशेषतः परीक्षा योद्धे, पालक आणि शिक्षक यांनी सूचना पाठवाव्यात असे आवाहन पंप्रधान नरेंद्र मोदी यांनी केले आहे. पंतप्रधानांनी ट्विट केले सर्व क्षेत्रातील लोकांकडून मिळालेल्या विस्तृत सूचनांनी "परीक्षा पे चर्चा 'अधिक संस्मरणीय बनवली आहे. मी तुम्हा सर्वांना, विशेषत: #परीक्षायोद्धे, पालक आणि शिक्षकांना या वर्षाच्या संवादात्मक कार्यक्रमासाठी सूचना पाठवण्याचे आवाहन करतो. #PPC2023 innovateindia.mygov.in/ppc-2023/ "
मुक्ता टिळक यांच्या निधनाबद्दल पंतप्रधानांनी व्यक्त केला शोक

नवी दिल्ली, 22 डिसेंबर 2022 पंतप्रधान नरेंद्र मोदी यांनी पुण्याच्या माजी महापौर आणि महाराष्ट्राच्या आमदार मुक्ता टिळक यांच्या निधनाबद्दल तीव्र दुःख व्यक्त केले आहे. पंतप्रधानांनी ट्वीट केले आहे ; ‘मुक्ता टिळक जी यांनी समाजाची आत्मीयतेने सेवा केली. लोकोपयोगी मुद्दे उपस्थित करून त्यांनी आपला ठसा उमटवला. पुण्याच्या महापौर म्हणून त्यांची कारकीर्द लक्षणीय होती. भाजपाप्रती त्यांची कटिबध्दता कार्यकर्त्यांसाठी नेहमी संस्मरणीय राहील. त्यांच्या निधनाने दुःख झाले. त्यांचे कुटुंबीय आणि समर्थक यांच्याप्रती शोकसंवेदना व्यक्त करतो. ओम शांती’
पोषण महिन्याचे रुपांतर पोषक आहाराबाबत जागरुकता निर्माण करणाऱ्या लोकचळवळीत करण्याचे महत्त्व पंतप्रधानांकडून अधोरेखित

नुकत्याच झालेल्या मन की बात मध्ये पंतप्रधानांनी सप्टेबर महिना पोषण माह- पोषक आहाराचा महिना म्हणून पाळणार असल्याचे जाहीर केले. पोषण आणि राष्ट्र यांचा परस्परांशी अतिशय घनिष्ठ संबंध असल्याचे त्यांनी सांगितले. “यथा अन्नम तथा मनम” या वाक्प्रचाराची म्हणजे आपल्या मानसिक आणि बौद्धिक विकासाचा संबंध आपण जे अन्न ग्रहण करतो त्याच्याशी असतो याची त्यांनी आठवण करून दिली. पोषक आहार आणि योग्य प्रकारचे पोषण यांची भूमिका बालकांच्या आणि विद्यार्थ्यांना त्यांची वास्तविक क्षमता प्राप्त करण्यामध्ये आणि त्यांची गुणवत्ता सिद्ध करण्यामध्ये महत्त्वाची ठरते, असे ते म्हणाले. बालकांचे पोषण चांगल्या प्रकारे होण्यासाठी त्यांच्या मातांना योग्य प्रकारचा आहार मिळण्याच्या आवश्यकतेवर त्यांनी भर दिला. पोटभर जेवणे म्हणजे पोषण होणे असा अर्थ नसून क्षार, व्हिटॅमिन्स इत्यादींसारखे पोषक घटक मिळणे देखील गरजेचे असते. गेल्या काही वर्षात देशात विशेषतः गावांमध्ये पोषण सप्ताह आणि पोषण महिन्यात सार्वजनिक सहभागाच्या माध्यमातून पोषणाबाबतच्या जनजागृतीचे रुपांतर एका लोकचळवळीत करण्यासाठी होत असलेल्या प्रयत्नांचे त्यांनी कौतुक केले. या लोकचळवळीत शाळांना सहभागी करण्यात आले आहे आणि पोषणाबाबत जागरुकता वाढवण्यासाठी स्पर्धांचे आयोजन करण्याचे प्रयत्न करण्यात येत असल्याचे त्यांनी सांगितले. एखाद्या वर्गात ज्या प्रकारे वर्गाचा मॉनिटर असतो, तशाच प्रकारे एक पोषण मॉनिटर असला पाहिजे, असे पंतप्रधानांनी सुचवले. तशाच प्रकारे एका प्रगती पुस्तकासारखे एक पोषण पुस्तक देखील सुरू केले पाहिजे, असे ते म्हणाले. पोषण महिन्याच्या काळात माय जीओव्ही पोर्टलवर एका अन्न आणि पोषण आहार स्पर्धेचे त्याचबरोबर एका मेमे स्पर्धेचे आयोजन करण्यात येणार असल्याची माहिती त्यांनी दिली. यामध्ये सहभागी होण्याचे आवाहन त्यांनी श्रोत्यांना केले. स्टॅच्यू ऑफ युनिटीच्या परिसरात एक आगळे वेगळे न्यूट्रिशन पार्क उभारण्यात आले असून त्याठिकाणी मौजमजा करण्याबरोबरच पोषणाशी संबंधित ज्ञान देखील मिळवता येऊ शकेल, अशी माहिती पंतप्रधानांनी दिली. भारतात अन्न आणि पेयपदार्थांची खूप मोठ्या प्रमाणावर विविधता असल्यावर त्यांनी भर दिला. एखाद्या विशिष्ट भागातील हंगामानुसार संतुलित आणि पोषणमूल्यांनी समृद्ध असलेला आहार घेण्यासाठी एक आराखडा तयार करणे आणि त्यात त्या भागात पिकवली जाणारी स्थानिक अन्नधान्ये, फळे आणि भाज्या यांचा समावेश करणे अतिशय महत्त्वाचे असल्याचे त्यांनी नमूद केले. एका भारतीय कृषी निधीची स्थापना करण्यात येणार असून त्यामध्ये प्रत्येक जिल्ह्यात लागवड करण्यात येणारी पिके आणि त्यांच्यात असलेली पोषण मूल्ये यांची संपूर्ण माहिती समाविष्ट करण्यात येईल, असे पंतप्रधान म्हणाले. पोषण महिन्यात पोषक अन्नपदार्थ खाण्याचे आणि निरोगी राहाण्याचे आवाहन पंतप्रधानांनी सर्व श्रोत्यांना केले.
श्यामजी कृष्ण वर्मा  यांच्या जयंतीनिमित्त पंतप्रधानांकडून आदरांजली

श्यामजी कृष्ण वर्मा यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. “देशभक्त आणि अनेक राष्ट्रवाद्यांसाठी प्रेरणास्थान ठरलेल्या श्यामजी कृष्ण वर्मा यांना त्यांच्या जयंतीनिमित्त मी अभिवादन करतो, असे पंतप्रधानांनी म्हटले आहे”.
भारत आणि कोरिया यांच्यात खलाशांसाठी परस्परांच्या प्रमाणपत्रांना मान्यता देणारा करार करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारत आणि कोरिया दरम्यान परस्परांच्या प्रमाणपत्रांना मान्यता देणाऱ्या हमीपत्रावर स्वाक्षरी करण्यास केंद्रीय मंत्रिमंडळाने मान्यता दिली. खलाशांसाठी परस्परांच्या प्रमाणपत्रांना मान्यता देणारा हा करार आहे. या हमीपत्रामुळे दुसऱ्या देशाच्या सरकारने खलाशांना दिलेल्या सागरी शिक्षण, प्रशिक्षण, स्पर्धात्मकता प्रमाणपत्र, वैद्यकीय प्रमाणपत्र यांना मान्यता मिळण्याच्या दृष्टीने मार्ग मोकळा होईल.
जागतिक ज्युनियर कुस्ती स्पर्धा 2021 मध्ये पदकप्राप्ती बद्दल पंतप्रधानांकडून अभिनंदन

नवी दिल्‍ली, 23 ऑगस्‍ट 2021 जागतिक ज्युनियर कुस्ती स्पर्धा 2021 मध्ये पदके जिंकल्याबद्दल पंतप्रधानांनी कुस्तीपटूंचे अभिनंदन केले आहे. "आपल्या प्रतिभाशाली कुस्तीपटूंना अधिक शक्ती लाभो. जागतिक ज्युनियर कुस्ती स्पर्धा 2021 मध्ये आपल्या पुरुष आणि महिला संघाने चार रौप्यपदकांसह एकूण अकरा पदकांची कमाई केली. या यशाबद्दल या संघाचे अभिनंदन आणि त्यांनी भविष्यातही असेच उत्तुंग यश मिळवत राहावे यासाठी शुभेच्छा", असे पंतप्रधानांनी आपल्या ट्विटर संदेशात म्हटले आहे.
उत्तर प्रदेशातल्या औरैया इथे रस्ते अपघातात झालेल्या जीवित हानीबाबत पंतप्रधानांनी व्यक्त केले दुःख

उत्तर प्रदेशातल्या औरैया इथे रस्ते अपघातात झालेल्या जीवितहानीबाबत पंतप्रधान नरेंद्र मोदी यांनी दुःख व्यक्त केले आहे. “उत्तर प्रदेशात औरैया इथे झालेला रस्ते अपघात ही दुःखद घटना आहे. सरकार तत्परतेने मदतकार्य करत आहे. या अपघातात मृत्युमुखी पडलेल्या व्यक्तींच्या कुटुंबाच्या दुःखात सहभागी आहे. अपघातात जखमी झालेल्यांना लवकरात लवकर बरे वाटावे यासाठी मी प्रार्थना करतो.’’ असे पंतप्रधानांनी म्हटले आहे.
पंतप्रधान नरेंद्र मोदी आणि अमेरिकेच्या राष्ट्राध्यक्षांदरम्यान दूरध्वनी संवाद

कोविड-19 महामारी आणि त्याचे जागतिक आरोग्यावर तसेच अर्थव्यवस्थेवर झालेले परिणाम जाणून घेण्यासाठी पंतप्रधान नरेंद्र मोदी आणि अमेरिकेचे राष्ट्राध्यक्ष डोनाल्ड ट्रम्प यांच्यात आज दूरध्वनीवरून संभाषण झाले. अमेरिकेत या महामारीत दगावलेल्या लोकांप्रती पंतप्रधानांनी तीव्र दुःख व्यक्त केले आणि या आजारानी बाधित व्यक्तींना लवकर बरे वाटावे यासाठी प्रार्थना केली. दोन्ही देशांमधील विशेष संबंधांवर जोर देताना पंतप्रधानांनी या जागतिक संकटावर एकत्रित मात करण्यासाठी अमेरिकेसह भारताच्या दृढ ऐक्याचा पुनरुच्चार केला. कोविड-19 विरोधात प्रभावीपणे लढा देण्यासाठी उभय देशातील परस्पर सहकार्याची ताकद पणाला लावण्याची दोन्ही नेत्यांनी तयारी दर्शविली. या महामारीमुळे भारत आणि अमेरिकेत आरोग्यावर आणि अर्थव्यवस्थेवर होणाऱ्या परिणामांच्या पार्श्वभूमीवर सुरु असलेल्या उपाययोजनांबाबत उभय नेत्यांनी आढावा घेतला. या कठीण काळात शारीरिक आणि मानसिक आरोग्य जपण्यासाठी योग आणि आयुर्वेद (पारंपारिक भारतीय वनौषधी उपचारपद्धती) यासारख्या पद्धतींचे महत्त्व देखील या दोन्ही नेत्यांनी स्पष्ट केले. कोविड-19 जागतिक महामारीच्या काळात दोन्ही देशातील अधिकारी परस्परांच्या निकट संपर्कात राहण्याविषयी उभय देशाच्या नेत्यांनी या संवादात मान्यता दिली.
केंद्रीय सचिवांसह  पंतप्रधानांची अनौपचारिक बैठक

पंतप्रधान नरेंद्र मोदी यांनी आज केंद्र सरकारच्या मंत्रालयातील सर्वोच्च अधिकारी असणाऱ्या सर्व सचिवांची अनौपचारिक भेट घेतली. जुन्या काळातील प्रशासकीय यंत्रणेच्या कक्षेतून बाहेर पडण्याचे आवाहन करत सचिवांना मानवतेच्या दृष्टीने नागरिकांच्या आयुष्यात आमूलाग्र बदल घडविण्याची संधी प्राप्त झाली आहे, असे पंतप्रधानांनी सांगितले. स्वातंत्र्यप्राप्तीला 2022 साली 75 वर्षे पूर्ण होत आहे, तोपर्यंत कोणती निश्चित ध्येये साध्य करायची, हे वेळीच ओळखा असे पंतप्रधान म्हणाले. आपापल्या विभागाच्या कक्षेबाहेर आपापल्या मंत्रालयाच्या कक्षेबाहेर विचार करुन देशाच्या विकासासाठी सचिवांनी कार्यरत राहावे, असे मत पंतप्रधानांनी व्यक्त केले. सर्व शासकीय यंत्रणा जेव्हा संघभावनेने एखादे काम हाती घेते तेव्हा ते उत्तम प्रकारे पूर्ण होते हे गेल्या तीन वर्षात जन धन योजना आणि मिशन इंद्रधनुष अशा योजनांच्या उदाहरणातून समोर आले आहे, असे ते म्हणाले. संस्थांना ध्येय साध्य करण्याच्या दृष्टीने सक्षम केले पाहिजे असेही पंतप्रधानांनी यावेळी सांगितले. स्वच्छ अभियानासंदर्भात बोलतांना या मोहिमेला तळागाळातील नागरिकांचाही मोठा प्रतिसाद मिळत असल्याचे सांगत त्यामुळे प्रशासकीय पातळीवरही बदल करणे भाग पडत असल्याचे पंतप्रधान म्हणाले. येत्या 1 जुलैपासून देशभरात राबविली जाणारी वस्तू आणि सेवा कर प्रणाली ही देशाच्या इतिहासाला वळण देणारी घटना आहे, असे सांगत या कर प्रणालीच्या सुलभ अंमलबजावणीसाठी सचिवांनी सकारात्मक पूर्वतयारी करावी असे आवाहन त्यांनी केले. जग आता भारताकडे वेगळया नजरेने पाहत असल्याचे सांगत ही अमूल्य संधी आपण दवडू नये, अशी अपेक्षा पंतप्रधानांनी व्यक्त केली. जागतिक अपेक्षांना जागतिक अपेक्षा पूर्ण करणारी यंत्रणा आपण उभारु असे आवाहन त्यांनी सचिवांना केले. भारतातील आणखी 100 मागास जिल्हयांचा विकास करण्याची मोहिम सुरु करण्याचे आवाहन पंतप्रधानांनी केले. या जिल्हयांसाठी ठराविक लघु मुदतीत विशिष्ट मानकांच्या आधारे साध्य करण्याची उद्दिष्टे निश्चित केली पाहिजेत, असे ते म्हणाले. केंद्रीय मंत्री राजनाथ सिंग, अरुण जेटली, सुषमा स्वराज आणि नितीन गडकरी यांनीही सचिवांना संबोधित केले. तत्पूर्वी विविध सरकारी विभागांसंदर्भात सचिवांनी आपल्या सुधारणा सादर केल्या.
पंतप्रधान नरेंद्र मोदी येत्या 14 आणि 15 जुलै रोजी पूर्व उत्तरप्रदेशचा दौरा करणार

पंतप्रधान नरेंद्र मोदी उद्या आणि परवा पूर्व उत्तरप्रदेशातील वाराणसी, आझमगढ आणि मिर्जापूरचा दौरा करणार आहेत. आझमगढ येथे उद्या पंतप्रधानाच्या हस्ते 340 किलोमीटर लांबीच्या पूर्वांचल द्रुतगतीमार्गाचे भूमिपूजन होईल. या मार्गामुळे उत्तरप्रदेशातील अनेक महत्वाची आणि ऐतिहासिक शहरे एकमेकांशी जोडली जातील. यात बाराबंकी, अमेठी, सुलतानपूर, फैजाबाद, आंबेडकर नगर, आझमगढ, मऊ आणि गाझीपूर अशी शहरे राजधानी लखनऊला जोडली जातील. हा द्रुतगतीमार्ग पूर्ण झाल्यावर नोएडापासून ते गाझीपूरपर्यंत अनेक छोटी-मोठी गावे दिल्लीशी जोडली जातील. वाराणसी येथे पंतप्रधानांच्या हस्ते 900 कोटी रुपयांच्या महत्वाच्या प्रकल्पांचे भूमीपूजन आणि लोकार्पण होईल. या प्रकल्पांमध्ये वाराणसी गॅस वितरण प्रकल्प आणि वाराणसी-बलीया ईएमयू ट्रेनचा समावेश आहे तर पंचकोशी परिक्रमामार्गासह स्मार्ट सिटी आणि नमामी गंगा अभियानाअंतर्गत, अनेक प्रकल्पांचे भूमीपूजन त्यांच्या हस्ते होईल. वाराणसी इथल्या आंतरराष्ट्रीय संमेलन केंद्राचे भूमीपूजनही पंतप्रधान करतील. एका वेगळ्या समारंभात पंतप्रधानांच्या उपस्थितीत उत्तरप्रदेशचे मुख्यमंत्री योगी आदित्यनाथ यांच्या हस्ते “मेरी काशी” या पुस्तकाचे प्रकाशनही होईल. 15 जुलैला पंतप्रधान मिरजापूर येथे जातील. तिथे बनसागर कालवा प्रकल्पाचे ते लोकार्पण करतील. या प्रकल्पामुळे मिर्झापूर आणि अलाहाबाद जिल्ह्यातल्या शेतकऱ्यांना सिंचनाची सोय उपलब्ध होईल. याच कार्यक्रमात पंतप्रधान मिर्झापूर वैद्यकीय महाविद्यालयाचे भूमीपूजन करतील आणि 108 जन औषधी केंद्राचे उद्‌घाटनही करतील. मिर्झापूर आणि वाराणसी दरम्यान वाहतूकीची सुविधा देणाऱ्या गंगा नदीवरील एका पुलाचेही पंतप्रधानांच्या हस्ते लोकार्पण होईल. चुनारच्या बालुघाट येथे हा पूल बांधण्यात आला आहे.
तेलंगणा राज्यदिनानिमित्त पंतप्रधानांकडून जनतेला शुभेच्छा

तेलंगणा राज्य दिनानिमित्त पंतप्रधान नरेंद्र मोदी यांनी तेथील जनतेला शुभेच्छा दिल्या आहेत. आंध्र प्रदेशातल्या जनतेलाही पंतप्रधानांनी शुभेच्छा दिल्या आहेत. तेलंगणा दिनानिमित्त राज्यातल्या जनतेला माझ्या शुभेच्छा. येत्या काळात राज्य प्रगतीचे नवे शिखर गाठेल अशी आशा पंतप्रधानांनी व्यक्त केली आहे. आंध्र प्रदेशातल्या बंधू-भगिनींना माझ्या शुभेच्छा. राज्याच्या वेगवान विकासपथावरचा प्रवास सुरु असल्याचे सांगत जनतेला शुभेच्छा असल्याचे पंतप्रधानांनी म्हटले आहे.
पंतप्रधान नरेंद्र मोदी आणि मालदीवचे राष्ट्राध्यक्ष इब्राहिम मोहम्मद सोलीह यांच्यातील चर्चेनंतर जारी करण्यात आलेले संयुक्त निवेदन

मालदीवचे राष्ट्राध्यक्ष इब्राहीम मोहम्मद सोलीह यांच्या शपथविधी सोहळ्याला उपस्थित राहिल्याबद्दल सोलीह यांनी पंतप्रधान नरेंद्र मोदी यांचे आभार मानले आहे. या सोहळ्यासाठी आमंत्रण दिल्याबद्दल मोदी यांनीही राष्ट्राध्यक्ष सोलीह यांना धन्यवाद दिले. मालदीवमध्ये लोकशाही राष्ट्राची पुर्नस्थापना झाल्याबद्दल भारतीय जनतेच्या वतीने पंतप्रधानांनी मालदीवच्या जनतेला शुभेच्छा दिल्या आहेत. कुठल्याही देशात शांतता, स्थैर्य आणि समृद्धी नांदण्यासाठी लोकशाही व्यवस्था आवश्यक असते असे पंतप्रधानांनी म्हटले आहे. दोन्ही नेत्यांमध्ये झालेल्या बैठकीत हिंदी महासागर क्षेत्रात शांतता आणि सुरक्षा अबादित राखणे महत्वाचे असल्याबद्दल सहमती व्यक्त करण्यात आली तसेच या प्रदेशाच्या स्थैर्यासाठी परस्परांच्या आकांक्षा आणि चिंता यांची दखल तसेच काळजी घेतली जाईल याबद्दल दोन्ही नेत्यांनी सहमती व्यक्त केली. या प्रदेशात तसेच इतरत्र वाढलेला दहशतवादाचा धोका दूर करण्यासाठी परस्पर सहकार्य वाढवण्याबाबतही दोन्ही राष्ट्रप्रमुखांनी आपली कटिबद्धता व्यक्त केली. सोलीह यांनी मालदीवचा कारभार स्वीकारल्यानंतर देशातल्या बिकट आर्थिक परिस्थितीविषयी त्यांनी मोदी यांना माहिती दिली. अशा परिस्थितीतून मार्ग काढत मालदीवच्या विकासासाठी भारत काय सहकार्य करु शकेल या विषयी उभय नेत्यांनी चर्चा केली. विशेषत: मालदीवमध्ये गृहनिर्माण आणि पायाभूत सुविधांच्या विकासाच्या गरजा अधिक तीव्र आहेत तसेच पाणी आणि सांडपाणी व्यवस्था निर्मितीचा प्रश्नही प्राधान्याने हाताळण्याची गरज आहे अशी माहिती सोलीह यांनी पंतप्रधान मोदी यांना दिली. मालदीवमध्ये शाश्वत सामाजिक आणि आर्थिक विकासाचे उद्दिष्ट साध्य करण्यासाठी भारत सर्वतोपरी सहकार्य करेल असे आश्वासन मोदी यांनी दिले. ज्या-ज्या क्षेत्रात शक्य होईल त्या सर्व क्षेत्रात भारत मदतीचा हात देईल अशी ग्वाही पंतप्रधानांनी दिली. त्याशिवाय मालदीवच्या गरजांनुसार लवकरात लवकर प्रत्यक्ष काम सुरु करण्यासाठी दोन्ही देशाच्या प्रतिनिधींनी भेटण्याची गरज पंतप्रधानांनी व्यक्त केली. मालदीवच्या विविध क्षेत्रात गुंतवणूक करण्यासाठी भारतीय कंपन्यांना संधी उपलब्ध केल्याचे पंतप्रधानांनी स्वागत केले. ही गुंतवणूक दोन्ही देशांसाठी लाभदायक ठरेल असेही ते म्हणाले. दोन्ही देशांचे नागरिक परस्परांच्या देशात पर्यटन आणि इतर कारणांसाठी वारंवार प्रवास करतात हे लक्षात घेऊन व्हिसा प्रक्रिया अधिक सुलभ करण्यासाठी दोन्ही नेत्यांनी सहमती दर्शवली. मोदी यांनी सोलीह यांना लवकरात लवकर भारत भेटीवर येण्याचे आमंत्रण दिले. सोलीह यांनी या आमंत्रणाचा स्वीकार केला आहे. मालदीवचे परराष्ट्र व्यवहार मंत्री येत्या 26 नोव्हेंबरला भारतात येणार असून त्यावेळी ते राष्ट्राध्यक्षांच्या दौऱ्याविषयी चर्चा करतील. पंतप्रधान मोदी यांनी पुन्हा एकदा मालदीवचा औपचारिक दौरा करावा अशी अपेक्षा सोलीह यांनी व्यक्त केली. मोदी यांनी या आमंत्रणाचा स्वीकार केला.
बर्न स्टॅंडर्ड लिमिटेड कंपनी बंद करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने रेल्वे मंत्रालयाच्या अंतर्गत केंद्रीय सार्वजनिक कंपनी बर्न स्टँडर्ड कंपनी लिमिटेड बंद करण्याला मंजुरी दिली आहे.सरकारकडून आर्थिक मदत आणि इतर पाठबळ मिळून देखील मागील 10 वर्षे कंपनी सतत खराब आर्थिक कामगिरी करत असल्याने आणि भविष्यात कंपनीच्या पुनरुज्जीवनाची शक्यता खूपच कमी असल्याने हा निर्णय घेण्यात आला आहे. या उपायामुळे सार्वजनिक निधीत बचत होईल, ज्याचा वापर सध्या बीएससीएलचे नुकसान भरून काढण्यासाठी केला जात आहे आणि तो इतर विकास कामासाठी वापरला जाऊ शकतो. कंपनीची सध्याची कर्ज फेडण्यासाठी आणि बरखास्तीकरण पॅकेजसाठी सरकार एकदाच 417.10 कोटी रुपयांचे अनुदान देणार आहे. याव्यतिरिक्त भारत सरकारने कंपनीला दिलेले 35 कोटी रुपयांचे कर्ज माफ केले जाईल. बीएससीएलचे 508 कर्मचाऱ्यांना स्वेच्छा सेवानिवृत्ती योजनेचा लाभ मिळेल.
पंतप्रधान नरेंद्र मोदी यांच्याशी फिनलँडच्या पंतप्रधानांचा दूरध्वनीवरुन संवाद

फिनलँडचे पंतप्रधान जुहा सीपीला यांनी सोमवारी पंतप्रधान नरेंद्र मोदी यांच्याशी दूरध्वनीवरुन संवाद साधला. वस्तू आणि सेवा कराच्या ऐतिहासिक आणि यशस्वी अंमलबजावणीबद्दल पंतप्रधान सीपीला यांनी पंतप्रधान मोदी यांचे अभिनंदन केले. फेब्रुवारी 2016 मध्ये मुंबईत आयोजित “मेक इन इंडिया” सप्ताहात पंतप्रधान सीपीला सहभागी झाले होते. तेव्हापासूनच्या द्विपक्षीय संबंधांमधील प्रगतीबाबत दोन्ही नेत्यांनी आढावा घेतला, तसेच द्विपक्षीय व्यापर आणि गुंतवणूकविषयक संबंध अधिक दृढ करण्याच्या पर्यायांबद्दल चर्चा केली.
उत्तर प्रदेशातल्या काही भागात वीज कोसळून झालेल्या जीवितहानीबद्दल पंतप्रधानांकडून दुःख

मृतांच्या नातेवाईकाना मदत जाहीर पंतप्रधान नरेंद्र मोदी यांनी, उत्तर प्रदेश मधल्या काही भागात वीज कोसळून झालेल्या जीवितहानीबद्दल दुःख व्यक्त करून मृतांच्या नातेवाईकाना मदत जाहीर केली आहे. उत्तर प्रदेशमध्ये काही भागात वीज कोसळून झालेली जीवित हानी हृदयविदारक आहे. मृतांच्या कुटुंबियांच्या दुःखात आपण सहभागी आहोत. ईश्वर त्यांना हे दुःख सोसण्याचे बळ देवो,असे पंतप्रधानांनी ट्वीटरवर म्हटले आहे. उत्तर प्रदेशात वीज कोसळून झालेल्या जीवित हानीबद्दल आणि नुकसानाबद्दल पंतप्रधानांना माहिती देण्यात आली. उत्तर प्रदेशातल्या काही भागात वीज कोसळून प्राण गमावलेल्यांच्या नातेवाईकाला पंतप्रधान राष्ट्रीय सहाय्य निधीतून 2 लाख रुपयांची तर जखमींना 50,000 रुपयांची मदत पंतप्रधानांनी जाहीर केली आहे.
भारत आणि फ्रान्स यांच्यातील रेल्वे क्षेत्रातील तांत्रिक सहकार्याबाबतच्या सामंजस्य कराराबाबत केंद्रीय मंत्रिमंडळाला अवगत करण्यात आले

पंतप्रधान नरेंद्र मोदी यांच्या अध्‍यक्षतेखाली मंत्रिमंडळाला भारतीय रेल्वे आणि फ्रान्सची एसएनसीएफ मोबिलिटीज कंपनी यांच्यातील रेल्वे क्षेत्रातील तांत्रिक सहकार्याबाबतच्या सामंजस्य कराराबाबत अवगत करण्यात आले. या करारावर 10 मार्च 2018 रोजी स्वाक्षऱ्या करण्यात आल्या होत्या. या करारामुळे भारतीय रेल्वेला रेल्वे क्षेत्रातील नवीन घडामोडी आणि ज्ञान याबाबत माहितीचे आदान -प्रदान करण्यासाठी एक व्यासपीठ उपलब्ध झाले आहे. या माध्यमातून तांत्रिक ज्ञान, अहवाल आणि तांत्रिक कागदपत्रांचे आदान-प्रदान तसेच विशिष्ट तंत्रज्ञानावर केंद्रित प्रशिक्षण आणि चर्चासत्र/कार्यशाळा आयोजित करण्यास मदत मिळेल. या करारांतर्गत पुढील प्रमुख क्षेत्रात सहकार्याची रूपरेखा ठरवण्यात आली आहे- 1. अति जलद आणि मध्यम अति-जलद रेल्वेसेवा 2. स्थानकाचे आधुनिकीकरण आणि परिचालन 3. विद्यमान परिचालन आणि पायाभूत सुविधांचे आधुनिकीकरण 4. उपनगरी गाड्या पार्श्वभूमी: रेल्वे मंत्रालयाने रेल्वे क्षेत्रात तांत्रिक सहकार्यासाठी विविध देशांचे सरकार आणि राष्ट्रीय रेल्वे बरोबर सामंजस्य करार केले आहेत. या अंतर्गत अतिजलद कॉरिडॉर, सध्याच्या मार्गांचा वेग वाढवणे, स्थानके जागतिक दर्जाची बनवणे, रेल्वे सुविधांचे आधुनिकीकरण यांचा समावेश आहे.
आरोग्य व औषध क्षेत्रातील सहकार्यासंदर्भात भारत आणि ऑस्ट्रेलिया यांच्या दरम्यान सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारत आणि ऑस्ट्रेलिया यांच्या दरम्यान आरोग्य आणि औषध क्षेत्रातील सहकार्यासंदर्भात सामंजस्य कराराला मंजुरी देण्यात आली आहे. या सहकार्याची प्रमुख क्षेत्रे खालील प्रमाणेः 1. मलेरिया आणि क्षयरोग यांच्यासारखे संसर्गजन्य आजार; 2. मानसिक आरोग्य व बिगर संसर्गजन्य आजार; 3. जीवाणूजन्य प्रतिबंध आणि सार्वजनिक आरोग्य आकस्मिकतेला प्रतिसाद; 4. औषधे, लसी व वैद्यकीय उपकरणे यांचे नियमन; 5. डिजिटल आरोग्य; 6. तंबाखू नियंत्रण आणि 7. दोन्ही देशांदरम्यान परस्पर सामंजस्याने निश्चित करण्यात आलेले सहकार्याचे इतर कोणतेही क्षेत्र. आरोग्य क्षेत्रात संयुक्त उपक्रमांच्या माध्यमातून सहकार्य निर्माण करणे आणि भारत व ऑस्ट्रेलिया यांच्यातील द्विपक्षीय संबंध बळकट करणे हा या सामंजस्य कराराचा उद्देश आहे.